TARYBOS SPRENDIMAS
2005 m. lapkričio 7 d.
dėl Europos bendrijos ir Albanijos Respublikos susitarimo dėl be leidimo gyvenančių asmenų readmisijos sudarymo
(2005/809/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 63 straipsnio 3 dalies b punktą kartu su 300 straipsnio 2 dalies pirmos pastraipos antruoju sakiniu ir 3 dalies pirmąja pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Komisija Europos bendrijos vardu derėjosi su Albanijos Respublika dėl Susitarimo su Albanijos Respublika dėl be leidimo gyvenančių asmenų readmisijos.
(2)
Europos bendrijos vardu susitarimas buvo pasirašytas 2005 m. balandžio 14 d., atsižvelgiant į jo galimą sudarymą vėliau, remiantis Sprendimu 2005/371/EB (2).
(3)
Susitarimas turėtų būti patvirtintas.
(4)
Susitarimu įsteigiamas Jungtinis readmisijos komitetas, kuris gali priimti teisinę galią turinčius sprendimus tam tikrais procedūriniais klausimais. Todėl reikėtų numatyti supaprastintą tvarką nustatant Bendrijos poziciją tokiais atvejais.
(5)
Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 3 straipsnį Jungtinė Karalystė pranešė apie savo norą dalyvauti priimant ir taikant šį sprendimą.
(6)
Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius ir nepažeidžiant minėto protokolo 4 straipsnio, Airija nedalyvauja priimant šį sprendimą ir jis jai yra neprivalomas ir netaikomas.
(7)
Pagal Protokolo dėl Danijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir jis jai yra neprivalomas ir netaikomas,
NUSPRENDĖ:
1 straipsnis
Europos bendrijos ir Albanijos Respublikos susitarimas dėl be leidimo gyvenančių asmenų readmisijos (3) ir prie jo pridėtos deklaracijos patvirtinami Bendrijos vardu.
2 straipsnis
Tarybos pirmininkas pateikia Susitarimo 22 straipsnio 2 dalyje numatytą pranešimą (4).
3 straipsnis
Komisija, kuriai padeda valstybių narių ekspertai, atstovauja Bendrijai pagal susitarimo 18 straipsnį įsteigtame Jungtiniame readmisijos komitete.
4 straipsnis
Bendrijos poziciją Jungtiniame readmisijos komitete dėl jo darbo tvarkos taisyklių priėmimo, kaip reikalaujama susitarimo 18 straipsnio 5 dalyje, nustato Komisija, pasikonsultavusi su Tarybos paskirtu specialiuoju komitetu.
Bendrijos poziciją, susijusią su visais kitais Jungtinio readmisijos komiteto sprendimais, kvalifikuota balsų dauguma tvirtina Taryba, remdamasi Komisijos pasiūlymu.
5 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2005 m. lapkričio 7 d.